Fabiola García destaca que o programa Voluntariado Miúdo impulsa a educación en valores das pequenas e pequenos\nA conselleira de Política Social deu a benvida aos máis de 200 alumnas e alumnos que acudiron a este encontro no Parque do Lago da Cidade da Cultura.\n1320 escolares de 12 centros diferentes puxeron en marcha este ano proxectos de acción voluntaria.\nDesenvolveron iniciativas solidarias, un obradoiro de reanimación cardiopulmonar (RCP), actividades que fomentan os xogos tradicionais e defenden o coidado e respecto polos animais.\nA conselleira de Política Social, Fabiola García, destacou hoxe o papel do programa Voluntariado Miúdo para impulsar a educación en valores das pequenas e pequenos. Fíxoo no encontro que reuniu a máis de 200 participantes desta iniciativa e que tivo lugar no Parque do Lago da Cidade da Cultura.\nFabiola García agradeceu tanto ao alumnado como ao profesorado o seu esforzo por poñer en marcha diferentes accións de voluntariado durante este curso, que reforzan o carácter solidario de Galicia e que impulsan nos cativos e cativas valores como o traballo en equipo, o respecto pola natureza e o patrimonio ou o altruísmo.\nNesta edición máis de 1320 alumnos e alumnas de 12 centros diferentes puxeron en marcha iniciativas. Entre elas, destacan algunhas como un proxecto de patios inclusivos, que busca eliminar as dificultades que se poidan encontrar as nenas e nenos con discapacidade; un obradoiro para aprender a técnica da reanimación cardiopulmonar (RCP) na aula e actividades que fomentan os xogos tradicionais e defenden o coidado e respecto polos animais.\nA conselleira salientou que Galicia é unha das comunidades de referencia no ámbito do voluntariado, posto que na actualidade máis de 8000 persoas son voluntarias e.\nAsí mesmo, recordou que a participación en accións voluntarias en Galicia non ten idade, xa que abrangue todas as franxas, desde os máis maiores ata os máis pequenos, un feito que enriquece a sociedade galega. Por iso, garantiu o apoio da Xunta de Galicia a programas como Voluntariado Miúdo que consolidan a solidariedade e a hospitalidade como dúas das características que mellor definen á comunidade.\nO programa Voluntariado Miúdo pretende promover os valores da cultura solidaria e a adquisición de diversas competencias fundamentais para o alumnado, a través da acción voluntaria cun impacto directo no seu entorno. Desde que esta iniciativa se puxo en marcha, en 2015, ao abeiro do Plan Proxecta, aumentou considerablemente os seus participantes.\nAdemais, neste tempo, incluíu temáticas moi diversas que van desde a protección ambiental e animal, a igualdade e a coeducación, a diversidade, actividades interxeracionais, culturais e de recuperación de xogos tradicionais.\nOs centros participantes nesta edición foron: o CEIP Emilia Pardo Bazán e o CEIP Juan Fernández Latorre, ambos da Coruña; o Centro Rural Agrupado de Ribadumia; o CEIP Plurilingüe San Marcos, de Abegondo; o CPR Plurilingüe Divina Pastora, de Ourense; o CEIP Plurilingüe Os Casais, de Fene; o CPI Plurilingüe Laureano Prieto, de A Gudiña; o CPR Plurilingüe Virxe da Cela, de Monfero; o CPR Plurilingüe Padres Somancos, de A Guarda; o CEIP San Tomé, de Cambados; o CPR Plurilingüe Landro-Viveiro e o CEIP Plurilingüe Isidro Parga Pondal, de Oleiros.


A Illa Guidoiro Areoso - Parte 2\nO espazo que hoxe é o illote do Areoso non se usou na prehistoria unicamente como lugar funerario. Diferentes grupos humanos frecuentárono, cando menos, desde o final do Neolíticoata momentos avanzados da Idade do Bronce. En todas as praias da zona sur aparecen abundantes restos arqueolóxicos esparexidos pola superficie, postos ao descuberto pola acción das mareas. Son fundamentalmente fragmentos de recipientes de cerámica, pero tamén ósos de animais e cunchas, é dicir, restos de comida.\nAdemais, J. M. Rey constatou na súa escavación que sobre a mámoa 2, unha vez abandonada e logo de que estivese xa parcialmente oculta pola area de praia, se instalou un asentamento datado entre o 2225 e o 1950 a. C. Nel recolleu abundantes recipientes cerámicos, entre eles algúns do tipo campaniforme, que varían en forma, calidade e capacidade con respecto aos da fase anterior. Varios cacharros teñen restos de feluxe e queimado na súa superficie, proba de que se puxeron ao lume, polo que seguramente estamos ante un poboado ou campamento episódico. Tamén apareceron dous punzóns metálicos, en bronce, un punzón de óso e instrumentos feitos en pedra puída e tallada.\nPero o máis interesante da escavación foi que se recuperaron abundantes refugallos de comida, ósos e cunchas, que non é habitual conservar en Galicia para épocas tan antigas pola acidez do solo, pero que o medio mariño de Guidoiro Areoso axudou a preservar. Aquelas xentes comían gando vacún, ovellas ou cabras (os seus ósos son case imposibles de distinguir) e porcos. En canto aos mariscos, as especies consumidas eran ostras, mexillóns e lapas, que seguramente recollían nos areais e rochedos próximos.\nAdemais, durante a Idade do Bronce tamén parece que se realizaron enterramentos no illote. Á parte de que algunha das mámoas podía seguir en uso, localizáronse dúas pequenas cistas, caixas feitas con lousas de pedra que son utilizadas como sartego. Orixinalmente estarían sepultadas baixo o terreo, como as tumbas dos camposantos das igrexas.\nEscavada por José Manuel Rey García, ten un túmulo de só 5,80 m de diámetro, moi baixo en altura, recuberto por unha capa de pedras pequenas (coiraza). Aproximadamente no centro sitúase unha cámara funeraria de planta poligonal, de 1,10 m de ancho. Seguramente estaba formada por seis lousas, das que só tres, de granito, permanecen na súa posición orixinal. No seu interior non se atoparon achados de interese. A erosión do mar fixo desaparecer case a metade do túmulo, e iso a pesar de que hoxe en día está un pouco apartado da zona intermareal.\nLocalizouse tamén nas escavacións de J.M. Rey no medio da praia sur do illote, sepultada baixo máis de dous metros de area. É un estraño monumento de só 7 m de diámetro formado por un pequeno túmulo recuberto tamén de coiraza pétrea, coas pedras da periferia de maiores dimensións. No seu centro unha vintena de pequenas lousas de granito formaban unha cámara sepulcral de planta levemente oblonga (1,73 × 1,50 m), que seguramente se cubría con materiais perecedoiros.\nA cámara semellaba baleirada en época prehistórica e o seu contido esparexido pola periferia do monumento. Este enxoval estaba formado por varios vasos de cerámica, algúns cunha decoración incisa que os arqueólogos denominan Penha, datada na primeira metade do III milenio a. C.\nDescuberta pola erosión dos últimos anos, en 2014 xa se aprecian cinco lousas de granito cravadas na area formando unha estrutura aproximadamente circular de máis dun metro de diámetro. Trátase da cámara funeraria, ao leste da cal, onde a marea segue a erosionar a praia, unha serie de cantos indican a presenza da coiraza do túmulo que a rodea. Este pequeno dolmen está situado a carón da mámoa 2, a só 4,50 m do bordo da escavación realizada nos anos 80 do século XX, pero non foi coñecido ata datas recentes, o que dá idea da cantidade de area que desapareceu nos últimos anos.\nEste monumento xa foi documentado por J. M. Rey nos seus traballos na illa, pero non chegou a escavalo. Daquela conservábase case enteiro e puido documentar parte da coiraza de pedras que o recubría. Na actualidade o mar devorou case a metade do túmulo e pode apreciarse, no perfil norte da illa, un corte case perfecto da súa estrutura. Presenta unha cámara funeraria alongada, case rectangular, de 2,60 m de longo por 1,50 m de alto e un largo descoñecido, xa que máis da metade segue sepultada baixo a terra. Está formada por tres lousas de granito no seu lado visible e unha cuarta á dereita, que fai de cabeceira. Vese tamén unha quinta lousa á esquerda, seguramente a que serviu para pechar o monumento posto que se sitúa ao SE, o punto onde adoita estar a porta deste tipo de tumbas. Conserva tamén a cuberta, aparentemente caída no interior do dolmen e rota cando menos en dous anacos por mor do peso da area da duna que ten enriba.\nÁ dereita deste dolmen pódese ver unha sección da mámoa que o rodea, feita con terra negra e recuberta dunha coiraza de pedras de granito. Non semella ser maior de 10 m de diámetro por 1,20 m de alto, polo que as lousas da cámara aflorarían por fóra dela en altura. En setembro de 2011 o Servizo Provincial de Costas de Pontevedra do Ministerio de Agricultura, Alimentación e Medio Ambiente construíu un muro de contención para protexer o monumento da acción do mar.\nCando menos desde 2005 dúas lousas de granito apoiadas unha na outra en ángulo recto afloraban na praia oeste, case no istmo que une as dúas partes que forman o illote. En 2011 desapareceran máis de 40 cm de area e podía apreciarse a estrutura da mámoa na zona intermareal. En 2013 a acción do mar destruíra por completo o monumento. Tratábase dun túmulo duns 9 m de diámetro, recuberto dunha coiraza de pedras de granito das que só se conservaba o anel exterior. No seu centro situábase unha cámara megalítica da que non se coñece a forma completa, composta polo menos por seis lousas tamén de granito, das que só dúas permanecían na súa posición orixinal. Unha destas últimas era a máis alta e acadaba 1,72 m.\nVídeo: “Unha viaxe á Illa dos Mortos” : O Illote de Guidoiro Areoso é un sitios arqueolóxicos máis fascinantes de Galicia. Unha auténtica necrópole prehistórica no medio do mar.


O PP volve entorpecer a investigación política do accidente de Angrois que piden as vítimas - Praza Pública\nO PP volve entorpecer a investigación política do accidente de Angrois que piden as vítimas\nmartes 5, setembro 2017\nVítimas de Angrois piden unha investigación política do accidente nas inmediacións do Congreso en decembro de 2013 Dominio Público Plataforma Víctimas Alvia 04155\nA presidenta do Congreso, Ana Pastor, pide un informe xurídico para aclarar se a Cámara pode volver debater a creación dunha comisión se xa foi rexeitada previamente\nNovo obstáculo á creación da comisión de investigación política sobre o accidente de Angrois que solicitan as vítimas do sinistro. Cando xa consideraban despexado o camiño para que botase a andar no curso político que agora se inicia, despois de conseguir que o PSOE cambiase de postura e se sumase ao resto de grupos favorables á investigación deixando só ao PP na súa negativa, este martes a presidenta do Congreso, a popular Ana Pastor, ministra de Fomento cando ocorreu o accidente, volveu entorpecer a súa creación. Pastor solicitou, co asentimento de PSOE e Ciudadanos, un informe aos servizos xurídicos para que aclaren se a Cámara pode volver debater unha iniciativa que xa fora rexeitada previamente.\nOs socialistas insisten en que apoian a investigación e que esta só se demora unha semana\nA Mesa do Congreso reunida este martes tiña que cualificar as novas peticións de creación da comisión presentadas por PSOE e En Marea, paso previo a que a Junta de Portavoces decidise a súa inclusión nun próximo Pleno para o seu debate e votación. Porén, Pastor decidiu pedir un informe aos servizos xurídicos da Cámara co argumento, segundo fontes parlamentarias, de que existen dúbidas sobre se a Mesa pode validar as novas peticións despois de que o pasado maio, cando o PSOE aínda era contrario, rexeitase tramitar unha similar de En Marea. O apoio este martes dos socialistas a esa consulta xurídica suscitou dúbidas sobre o seu cambio de postura e obrigaron á portavoz do PSOE no Congreso, Margarita Robles, a insistir en que “esa comisión vai levarse adiante”, segundo recolle Europa Press na súa web.\nFontes socialistas restan importancia á decisión e aseguran que só se atrasa unha semana a admisión a trámite da iniciativa e lembran que PP e Ciudadanos teñen maioría na Mesa do Congreso e que poderían ou bloquear directamente a proposta ou que o informe non tivese prazo. Outras voces apuntan a que a decisión do PSOE de secundar a petición do PP dese informe xurídico que como mínimo atrasará a decisión débese a unha posible nova guerra interna entre os deputados socialistas partidarios do cambio de postura impulsado por Pedro Sánchez, agora favorable á investigación, e os que defenden manter a negativa anterior.\nMentres o PP tivo maioría absoluta, non tivo problema para tramitar as peticións coa tranquilidade de que o seu voto en Pleno as tombaría; cando a perdeu, a súa estratexia pasou por impedir que chegasen sequera a debaterse\nO novo obstáculo plantexado este martes polo PP é un máis na longa cadea de negativas dos populares a aceptar unha investigación política que solicitan as propias vítimas. Mentres o PP tivo maioría absoluta, tanto no Congreso como no Parlamento de Galicia, non tivo problema para tramitar as peticións de creación da comisión coa tranquilidade de que o seu voto en Pleno as tombaría. Cando perdeu a maioría en Madrid, a súa estratexia alí pasou por impedir que esas iniciativas chegasen sequera a debaterse.


Declaran perante o xuíz que na curva da Grandeira non estivo nunca instalado un sistema de freado ERTMS, polo que o condutor do comboio sería, ao seu entender, o único responsábel de controlar a velocidade\nOs responsábeis de Adif que esta cuarta feira prestaron declaración perante o xuíz Luís Aláez acolléronse ao que sinala "o regulamento" para sinalar que a sinalización na curva da Grandeira, onde o 24 de xullo un accidente de tren deixou 79 vítimas mortais, era "a correcta".\nDescarregaron a culpa sobre os ombreiros do maquinista, Francisco Garzón, reiterando que nese tramo non estivo instalado nunca un sistema de freado ERTMS, polo que o traballador do comboio sería o único responsábel de controlar a súa velocidade, dixeron.\nSegundo o testemuño de Jesús Alonso, o avogado das vítimas personadas na causa, os dous directivos que foron chamados a declarar respostaron "con evasivas", criticando que "non responderon correctamente as preguntas formuladas" e eludindo calquera responsabilidade de Adif no sinistro.\nCon todo, o tamén letrado das vítimas José Lorenzo defendeu a imputación do actual responsábel da seguridade na circulación desta empresa, Manuel Besteiro, mais pediu que compareza tamén perante o xuíz a persoa que desempeñaba ese cargo en xuño. Segundo Lorenzo, "foi el quen mandou quitar os sinais de seguridade e, por tanto, o principal responsábel".\ndo galiza no toda responsabilidade accidente\nOs responsábeis de Adif descarregan no maquinista toda a responsabilidade do accidente...\nA Secretaría de Igualdade xustifica os concertos da Xunta cos centros que segregan por sexos


Os makers libres invadirán Coruña esta fin de semana na 7ª edición da OSHWDem | Mancomún\nRecen chegado o mes de novembro atopámonos en plena efervescencia maker que fará cumio o próximo sábado 10 no museo Domus, coa celebración da sétima edición da OSHWDem (Open Source Hardware Demonstration).\nDespois do chamamento feito o pasado xullo (Call4Makers), que rematou onte martes, chega o momento de amalloar os últimos detalles de cara ao considerado como un dos meirandes, se non o meirande, eventos maker en Galicia.\nO feito de falarmos dun evento tan capital non impide porén aos seus organizadores, a asociación Bricolabs, continuar levando adiante obradoiros e xuntanzas con grande frecuencia. Xunto cos decorridos os pasados 12 e 27 de outubro, poderemos desfrutar este mesmo venres 9 de novembro, como xornada de quecemento previa a OSHWDem, de dous novos talleres. Desta volta teremos que achegarnos ao Espazo de Iniciativas Xuvenís, a carón da Domus, onde teremos oportunidade de ser instruídos en Automatización e domótica con Node-RED e ESP8266 e Robótica e FPGAs libres: Construindo a Doodle.\nNas propias verbas da asociación a domótica e a automatización do fogar con tecnoloxías abertas sempre tivo unha grande complexidade debido sobre todo a como comunicar correctamente os diferentes compoñentes tanto software como hardware. Este primeiro obradoiro, a cargo de Luis del Valle, pretende amosarnos como experimentar coa ferramenta Node-RED, a cal vai actuar como facilitadora da devandita comunicación entre os diferentes compoñentes facendo fincapé na lóxica do servidor.\nQue é una FPGA?, para que serve?, Como podo crear circuítos de forma sinxela? Os asistentes ao obradoiro terán a sorte de ser instruídos na montaxe e manexo do robot insecto Doodle da man do seu creador, Julián Caro Linares.\nTrala xornada do venres chegará o prato forte da fin de semana, a sétima edición da OSHWDem. O evento, que decorrerá ininterrompido de 10:00 da mañá a 20:00 do serán, dividido en dúas seccións principais, proxectos e competicións.\nNo apartado competitivo, entre as 10:00 e as 15:00 teremos oportunidade de competir nas categorías de labirinto, combate e segueliñas. Unha vez entrada a tarde, comezando as 16:00, poderemos desenvolver as nosas habilidades como velocistas, sumo robot e hebocon.\nNa páxina oficial do evento atoparedes o formulario de inscrición, así como tamén as normas de cada unha das modalidades.\nAnte calquera dúbida a organización pon a disposición unha sección de preguntas frecuentes así como todas as novidades na súa conta de Twitter.\nTralo éxito do Call4Makers, estes son algúns dos proxectos máis salientables dos que poderemos desfrutar na exposición.\nOs organizadores do evento deleitarán aos asistentes cos seguintes exemplos do seu saber facer, froito da súa paixón por deseñar, construír e compartir proxectos baseados na electrónica e robótica.\nHinchOshwi, a mascota da OSHWDem en formato inchable con tentaculares apéndices! Creado con bolsas de plástico, ventiladores y demais obxectos\nInstrumentos musicales DIY, como a Cigarbox guitar, Canjo ou Lap steel guitar\nRobots: Hexápodo baseado en arduino, robot de laberintos baseado en teensy e o robot de combate radiocontrol\nDavid Martín, presenta nesta edición a Jarwis, un sistema domótico, intelixente, low cost e opensource e a Andy, bípedo baseado en Arduino, Atiny85 e Raspberry Pi. A idea do proxecto é lograr emular o funcionamento do sistema nervioso dun ser vivo.\nDeseñando e producindo sons: Diversidade impresa\nFelo Couto, achega a exposión a creación dun banco de modelos 3D imprimibles baixo licenza Creative Commons que podan ser empregados por persoas con xordeira e cegueira ou outras diversidades funcionais.\nTrátase dun sistema de bloques de construcción intelixentes coa capacidad de moverse e conformar estruturas. Da man de Pablo García.\nPon un escornabot na tua vida\nDa man de Pablo Rubio o Pai de escornabots e liberador de cadeas\nAlumnos do IES A Xunqueira II presentan un robot humanoide quen de interpretar patróns rítmicos nunha batería.\nEsther e Lucía son as creadoras do proxecto Zero Lume, que ten como obxectivo nada más e nada menos que minimizar os efectos secundarios que traen os incendios. Cando se produce unha combinación de factores propicios para os incendios, o dispositivo de prevención fai saltar as alertas de advertencia, para revisar la situación in situ.\nCarlos García é o creador de OSHWaldo un robot de conversa co que aprenderás sobre o software libre. Emprega recoñecemento facial e síntese de voz para departir cos asistentes ou, canda menos, captar a atención.\nQAS Sensorización da calidade do aire\nPor último, e non por iso menos importante, compre destacar a presenza de Brais Arias e o seu proxecto qas, que obtivo o segundo premio no certame que realiza anualmente a AMTEGA entre os mellores proxectos universitarios con licenza libre.\nTrátase dun proxecto de sensorización da calidade do aire. Mediante este proxecto preténdese democratizar a monitorización da calidade do aire. Ao ser un proxecto libre e aberto, todo o mundo se pode fabricar unha estación de sensores para observar a calidade do aire que respira.


A HORA DOS MOUROS: Non tan "primitivos" ...\nNon tan "primitivos" ...\nCastrexos da Idade do Ferro: nin tan pacíficos, nin tan iguais, nin tan primitivos\nTrátase do primeiro gran estudo sobre os castros desde hai 35 anos, o seu autor, Xurxo Ayán apunta que non existía cohesión no mundo castrexo. O investigador avanza que os castrexos poderían ser polígamos. Estes primeiros poboadores foron mercenarios nas tropas cartaginesas. O traballo repasa tamén os mitos na cultura e o cómic ao redor deles\nQuen vivía nos castros galegos? Como eran e de que se alimentaban? Como se organizaban? Cúal era a súa estrutura social? Estas e outras moitas preguntas son as que se fixo e ás que tentou dar resposta o arqueólogo Xurxo Ayán na investigación 'Casa, Familia e Comunidade na Idade do Hierro do Noroeste'.\nPrecisamente, Ayán céntrase no estudo global da vivenda e o espazo doméstico dos castros do noroeste da Península Ibérica empregando datos de proxectos arqueolóxicos desenvolvidos nos últimos anos no castro de Castrolandín (Cuntis, Pontevedra), nos castros de Neixón (Boiro, A Coruña), no castro de Montealegre (Moaña, Pontevedra), e en Campo da Lanzada (Sanxenxo, Pontevedra).\nEste traballo, que forma parte da súa tese doutoral, dirixida polos investigadores Felipe Criado Boado, profesor de investigación do CSIC e Marco Virgilio García Quintela, catedrático de Historia Antiga da USC, é a primeira gran investigación integral sobre o modo de vida dos castrexos desde fai máis de tres décadas. E con el cobre un baleiro notable na investigación sobre o mundo dos castros, actualizando o rexistro arqueolóxico que había até o momento.\nAs comunidades castrexas desenvolveron a arquitectura en pedra máis monumental de toda a Europa continental cunha bagaxe tecnolóxica moi limitado. E como foi posible? "Pola consolidación dunha paisaxe agraria desenvolvido, unha implantación no territorio e o desenvolvemento de estruturas de parentesco extensas", apunta Ayán. E é que os castrexos non eran tan primitivos como se reflicten nos cómics, nos manuais escolares ou no imaxinario colectivo.\nOs castros xurdiron entre os séculos X e VIII A. C. como tentativa destas comunidades de loitar contra a jerarquización e división social. O poboado monumental era unha obra colectiva, onde o asentamento estaba por encima das unidades familiares. Na tese constátanse as primeiras diferenzas sociais na arquitectura doméstica grazas a escavacións como as da Lanzada e Castrolandín. Unha idea que rompe coa imaxe tradicional da sociedade castrexa igualitaria, pacífica e primitiva.\nPrecisamente, o tipo de estrutura das casas da fase final do período castrexo, antes da conquista romana, fan factible, segundo Ayán, a poligamia como mecanismo de reprodución social, como ocurrre cos grupos africanos premodernos. Por esta razón, o investigador apunta que a cultura castrexa, como tal, non existiu. "Convivían e malvivían comunidades moi diferentes, había unha variabilidade rexional tremenda, movementos de poboación e influencias de moi diversa índole", apunta.\nTamén rompe con outro dos mitos que había até agora: a visión da romanización como idea de progreso para estas comunidades. "Iso é unha falacia", asegura Ayán, que aclara que moitas das innovacións técnicas chegaron co comercio mediterráneo anterior ou coa participación de guerreiros castrexos nas tropas cartaginesas, por exemplo.\nA investigación é un fito historiográfico, xa que abarca unha reflexión teórico-metodolóxica xurdida no seo do Instituto de Ciencias do Patrimonio (INCIPIT) órgano que integra a 50 persoas que estudan o patrimonio cultural como problema científico- na última década, conciliando Arqueoloxía da Paisaxe, Arqueoloxía da Arquitectura e outros marcos interpretativos desenvolvidos polo modelo de investigación anglosaxón.\nReferente na arqueoloxía española\nDe feito, esta liña de traballo é un referente no contexto da arqueoloxía española na actualidade. "Rompe co modelo anquilosado de tese doutoral en Arqueoloxía, fractura de cheo ese xénero e dá lugar a unha obra crítica, multivocal, que mestura diferentes xéneros", asegura o autor da investigación, Xurxo Ayán, en declaracións a El Mundo.\nNo traballo destácase a importancia que a casa castrexa tivo ao longo da historia. Un exemplo diso pódese observar nas escavacións do Monte do Castro, en Ribadumia (Pontevedra), que é un "exemplo perfecto", segundo Ayán, da "monumentalización" dun espazo doméstico nos poboados fortificados das Rías Baixas ao longo da Idade do Hierro.\nDos primeiros tempos deste asentamento atopáronse depósitos de cinza e ornamentos de bronce entre buracos de poste que presentan os castros. "É un quebracabezas cargado de leves pegadas dun período do que aínda sabemos moi pouco", apunta Ayán. As cabanas, feitas con materiais perecedoiros, lembran o panorama característico dos 'hillforts' británicos ou dos castros de Centroeuropa.\nPrecisamente, na 2ª Idade do Hierro ten lugar uno dos procesos máis característicos do noroeste da Península Ibérica: a petrificación das vivendas. Novas cabanas circulares brotan por encima das precedentes e, sobre estas casas, levantarase despois unha monumental casa-patio que imita o modelo de prestixio de aparece nas 'oppida bracarenses'.\nO estudo tamén analiza a imaxe que da casa castrexa dan os cómics, os manuais escolares, o mundo tradicional galego, os parques arqueolóxicos e a cultura popular contemporánea. Un aspecto nunca tratado até o momento en traballos científicos por non ser concibido como digno de ser investigado desde tal perspectiva.\nAdemais, a investigación abarca a primeira historia crítica da arqueoloxía galega, desde o século XVIII até a actualidade e constitúe todo un exercicio de recuperación da memoria histórica desta disciplina. Así, analiza a ruptura que supuxo o golpe de estado de 1936 e reivindica a figura de arqueólogos asasinados e exiliados, como o profesor de Arqueoloxía da Universidade de Santiago de Compostela nos anos 30, Sebastián González García-Paz, exiliado en Porto Rico, escavador dos castros de Santa Tecla, Borneiro ou Baroña.\nA tese de Ayán é, tamén, toda unha alegación a favor da democratización do patrimonio arqueolóxico galego e a favor dunha arqueoloxía pública que inclúa aos cidadáns e comunidades locais non só no goce dos castros senón, mesmo, no proceso de construción do coñecemento arqueolóxico.\nPor outra banda, Xurxo Ayán realiza no seu traballo unha lectura antropolóxica da evolución das comunidades asentadas no noroeste, desde a prehistoria até a romanización, aplicando ensinos da experiencia etnoarqueológica desenvolvida en África oriental desde 2006. E é que este arqueólogo participou en varias campañas arqueolóxicas internacionais sobre etnoarqueología entre grupos tribais, na fronteira entre Etiopía e Sudán do Sur.\nEscavacións e campañas\nNeste estudo tiveron unha gran importancia os datos extraídos das escavacións arqueolóxicas de urxencia desenvolvidas no marco da corrección de impacto arqueolóxico de grandes obras públicas como a Autoestrada Vigo-A Coruña-Ferrol ou o Corredor de Ou Morrazo.\nTamén se tivo en conta os datos de xacementos castrexos como o Plan Director do castro de Elviña, o deseño de contidos para o Parque Arqueolóxico da Cultura Castrexa de San Cibrán de Lás, ou a revalorización do castro de Castrolandín (Cuntis, Pontevedra), así como os proxectos de difusión e divulgación da arquitectura castrexa do CSIC.\nPublicado por Archeoten. en 4:36 PM\nEtiquetas: arqueología, castrexo, idade do Ferro, novas, prensa


Preocupación no mar pola crise do coronavirus\nAs últimas medidas estabelecidas polo Goberno español para frear o avance do coronavirus afectan a un sector pesqueiro e marisqueiro xa castigado pola caída das vendas como consecuencia do feche dos negocios de restauración, un dos seus principais clientes.\nPosto de venda de peixe na Praza de Abastos de Compostela (Arxina).\nPablo Barro 20/03/20\nO sector pesqueiro galego comeza a padecer os efectos da crise do coronavirus. Pese a que o peixe e o marisco seguen a chegar aos mercados e puntos de venda de alimentación, as traballadoras empezan a sufrir as consecuencias das medidas fixadas polo Goberno español e mesmo temen o cese da súa actividade, estratéxica para a economía galega.\nAs últimas restricións na mobilidade das persoas fan que máis de 240 mariñeiros galegos de cerco estean atrapados a día de hoxe en Euskadi. Como explica a Nós Diario Andrés García, portavoz da Asociación de Armadores Cerqueiros da Galiza (Acerga), "os desprazamentos están a ser moi complicados, mesmo hoxe fixeron dar a volta a un grupo de mariñeiros que quería volver á casa. Tamén pasa cos barcos con base en Malpica que están na Coruña".\nAs novas restricións limitan á metade da capacidade o uso de furgonetas e, no caso dos coches, a unha única pasaxeira. "Os mariñeiros queren faenar, pero exixen unhas instrucións claras e concisas por parte do Goberno de Madrid", sinala García, quen apunta que sen a mobilidade garantida a flota podería parar "e iso supón un gasto enorme", sobre todo cun bo nivel de capturas e prezos "razoabelmente bos".\nTamén son altos o prezo do marisco, pero como denuncia Xosé Iglesias, mariñeiro de baixura, "o problema é que non hai quen as queira", e o mesmo sucede co polbo, xa que son produtos cunha alta demanda no sector da restauración, agora practicamente parado. Tamén coas percebeiras, que xa non saen por non poder colocar o seu produto. De feito, Xosé xa está a pensar en mudar de arte para deixar de coller robalizas ou linguados para apostar no peixe miúdo, como pescada, samonete, xurelos ou fanecas, que teñen mellor saída. "A ver se a xente se tira, porque se non hai clientela para comprar, a nós vainos sentar coma un mazazo", advirte. "E iso que no mar aínda non hai coronavirus!", engade.\nSen dereito ao cese\nAo igual que Xosé, Verónica Veres, presidenta da Federación Galega de Redeiras O Peirao, amósase "moi preocupada" pola situación que está a desencadear o contexto excepcional de alerta polo coronavirus. Como recoñece a este diario, "estamos mal porque non podemos facer o noso traballo. As que teñen que andar polos portos están paradas, porque non se poden desprazar, e as que traballan na casa teñen para unha semana".\nA esta difícil situación súmase que moita da materia prima que precisan para facer o seu traballo vén desde Italia e a China, dous dos focos principais da pandemia. Queren cesar a súa actividade, ao igual que fan outros sectores, pero non poden.\nOnte mantiveron unha xuntanza para analizar a súa situación, pero antes xa mandaron unha carta á Xunta na que exixen que a súa actividade quede recollida no decreto que permite beneficiarse do cese da actividade.\nAdemais, denuncian que o seu é un traballo no que xa de por si "as medidas de hixiene non son as mellores" o que, sen o material de prevención adecuado, tamén supón un risco engadido.\nA caída na demanda de peixe e a considerábel baixada de prezos en determinadas lonxas levou a que diversas organizacións e o Bloque Nacionalista Galego, a través da deputada Ana Miranda, pediron a Bruxelas activar e flexibilizar o Fondo Europeo e Marítimo de Pesca (FEMP) para mitigar o impacto que o cese das actividades pesqueiras e marisqueiras pode ter na economía das familias que viven destes sectores na Galiza.\nNa mesma liña, a Cooperativa de Armadores do Porto de Vigo (ARVI) reclama ás administracións a adopción de medidas que faciliten o mantemento da actividade pesqueira co gallo de garantir o abastecemento á poboación.\nNun comunicado, a cooperativa de armadores advirte da posibilidade de que as medidas de restrición de circulación estabelecidas no Estado español e a nivel comunitario afecten ao desempeño do seu labor. En concreto, aseguran que a caída de prezos derivada do feche da hostalaría e as dificultades para distribuír subministros representan as principais "preocupacións" das asociacións da cooperativa.\nAnte esta situación, que se ve agravada pola imposibilidade de renovar as tripulacións e enviar técnicos aos barcos, os armadores de Vigo reclaman ás institucións a prestación de apoio económico a tripulantes e empresas no caso de que as medidas aplicadas pola crise sanitaria impliquen a suspensión da actividade pesqueira.\nAdemais, a cooperativa anunciou que vén de iniciar un traballo en colaboración coa Confederación de Empresas Pesqueiras (Cepesca), a Asociación de Organizacións Nacionais de Empresas Pesqueiras da Unión Europea (Europeche) e a Asociación Europea de Organizacións de Produtores Pesqueiras (AEOP) de cara a conseguir a aplicación de medidas por parte da Xunta, o Goberno estatal e a propia Unión Europea que permitan garantir a actividade do sector mentres dure a crise sanitaria polo coronavirus.\nmariscadoras mar pesca cerco redeiras


A moda é cíclica, queiramos ou non sempre volvemos ao pasado, e esta é unha desas ocasións na que teño que dicir "nunca digas nunca" xD. A gabardina vaqueira volve do pasado para se converter nun básico desta primavera e, coma sempre, as rebaixas serven para facernos con algunhas desas prendas chave para a nova tempada e esta ocasión non podía ser menos!\nAsí foi como me animei a recuncar coa gabardina vaqueira e volver a unha prenda da que moito teño tirado na adolescencia. O modelo é un básico abotoado a un lado e cun cinto no mesmo tecido de Stradivarius; o certo é que para o inverno non lle vexo moito xeito mais ao pensar na primavera coidei que ía ser unha prenda moi poñible e versátil, e xa que viñeron uns días calorosos tiven a ocasión perfecta para a estrear!\nO resto de prendas son de plena tendencia, porque recoñezo que hai días que tiro delas porque sempre é moi doado atinar cunha saia de ante con broches (por certo, seica no 2016 o ante xa non vai ser tendencia), un xersei básico e quentiño e negro e mais os zapatos tipo orxford que adoro en branco e negro de charol.\nGabardina vaqueira de Stradivarius\nSaia de ante de Stradivarius\nXersei negro de Primark\nMedias cor ciño de Primark\nZapatos en branco e negor de Primark\nDe cando en vez, o sinxelo paga a pena! Ou non? A proposta de hoxe, ateigada de prendas básicas de tendencia na tempada é unha combinación doada da que resulta un estilismo actual e todoterreo para o día, por iso me gusta tanto! Agardo que a vós tamén!\nUn bico ben ben grande e grazas por seguirdes aí!!!!


As medidas do Goberno central contra o coronavirus – PSdeG-PSOE de Ourense\nAs medidas do Goberno central contra o coronavirus\npor PSdeG-PSOE de Ourense 31 marzo, 2020 8 abril, 2020\nBALANCE DAS PRINCIPAIS ACTUACIÓNS DO GOBERNO CENTRAL EN APOIO ÁS COMUNIDADES E CIDADES AUTÓNOMAS ATA O 30 DE MARZO DE 2020\nMedidas cuantificadas polo Ministerio de Facenda\nO impacto estimado das principais medidas aprobadas polo Goberno é de 125.104 M (dos cales, 3.945 destínanse a medidas sanitarias, 116.235 a medidas económicas, 4.299 a medidas laborais e 625 a medidas sociais).\n1.000 M€ do Fondo de Continxencia para o Ministerio de Sanidade para gastos sanitarios extraordinarios.\nAdianto de 2.867 M da actualización das entregas a conta. Deles,\n1.400 M€ pagáronse o luns 23 de marzo e prevese que a outra metade pagarase o 17 de abril.\nAs CCAA poderán solicitar de forma anticipada o 50% da liquidación correspondente a 2018, que se eleva a case 11.000 M€.\nAprobadas as contías do II Trimestre do Fondo de Financiamento a CCAA na CDGAE, inxectándose nas CCAA 2.365,75 M€.\nAutorización de máis de 19M para a compra de material de protección, de probas diagnósticas, e a realización de campañas de difusión.\n30M€ para a investigación sanitaria para axudar a atopar canto antes un remedio a esta enfermidade.\n25M€ ás CCAA para as bolsas-comedor.\n300M€ para as CCAA para incrementar o plan concertado en servizos sociais, coidados a domicilio ou teleasistencia.\n300M€ que poderán destinarse a actuacións de protección e promoción social, utilizando o superávit dos concellos de 2019 para este fin.\nGarantía do suministro de auga e enerxía a consumidores vulnerables.\nMoratoria da deuda hipotecaria para a adquisición de vivenda habitual cando o debedor atópese nos supostos de vulnerabilidade económica.\nPrórroga do Bono social.\nSuspensión da actualización dos prezos do gas licuados do petróleo (gas butano/propano).\nMantemento dos centros sanitarios e de coidado de maiores e dependentes.\nAprazado o pago de impostos até un máximo de 30.000 euros para pemes e autónomos durante un período de seis meses, con tres meses de carencia no pago de intereses. Isto permitirá unha inxección de liquidez de até 14.000M.\nAxudas para os sectores produtivos, ampliando as bonificacións á Seguridade Social para contratos fixos descontinuos que se realicen entre os meses de febreiro e xuño nos sectores de turismo, comercio e hostalaría vinculados á actividade turística.\nLiña de crédito de 400M a través do ICO para as empresas e autónomos do sector turístico.\nLiña de avais do Estado a través do ICO por importe de 100.000M para empresas e autónomos.\nLiña de avais de 2.000 millóns de euros para empresas exportadoras a través da Compañía Española de Seguros de Crédito á Exportación (CESCE).\n200M para facilitar a adaptación das pemes a contornas dixitais e solucións de traballo non presenciais a través de proxectos de I+D+i ou adquisición de equipamento.\nMedidas para axilizar o despacho de mercadorías nas Aduanas.\nAdiamento da devolución dos préstamos concedidos pola Secretaría Xeral de Industria e PEME con antelación para apoiar o investimento industrial.\nEstablécese un réxime específico de suspensión de contratos públicos, con ampliación de prazos e compensación de salarios, co fin de evitar a resolución dos contratos e a consecuente perda de emprego.\nRefórzase a normativa para apoiar o sistema produtivo e empresarial, para impedir a adquisición de entidades españolas en sectores estratéxicos.\nFlexibilízanse os prazos con que conta o contribuínte para atender requirimentos, dilixencias de embargo, presentación de alegacións nos distintos procedementos tributarios, pago de débedas tributarias, para interpor recurso de reposición ou reclamación económico-administrativa e paralízanse a execución de garantías (medidas similares adoptáronse no ámbito catastral e outros ámbitos).\nPermiso retribuido recuperable, desde o 30 de marzo até o 8 de abril, para os traballadores de sectores non esenciais (con algunhas limitacións).\nConsideración de incapacidade temporal asimilada a baixa laboral por accidente de traballo, para os traballadores que se atopen en illamento preventivo ou enfermos polo virus, percibindo desde o día seguinte ao da baixa laboral, o 75% da base reguladora, con cargo á Administración.\nEstablécese a imposibilidade de despedir por causas relacionadas co Covid-19.\nMedidas de cara ós ERTE:\nOs traballadores que entren nun ERTE sen reunir os requisitos de desemprego percibirán a prestación por desemprego.\no Os traballadores que si teñan dereito ao desemprego non computarán este tempo de ERTE.\nAs pemes, con menos de 50 traballadores, que entren neste proceso estarán exentas de abonar as cotizacións empresariais. A exención será do 75% para o resto de empresas, con máis de 50 empregados, condicionada á preservación do emprego tras o ERTE.\nAxilízase o acceso á prestación de desemprego derivada dun ERTE.\nPrestación extraordinaria por cesamento de actividade de autónomos.\nAccións do Ministerio de Transporte, Mobilidade e Axenda Urbana\nCercanías: El nivel de utilización de los servicios de cercanías del día 28 de marzo respecto a un día normal sigue siendo muy bajo, por debajo del 10% en todos los núcleos, excepto en Madrid que se encuentra en el 12,5%. Barcelona ha tenido un nivel de utilización del 9,7%. Por debajo del 5% de utilización se encuentran varios núcleos, destacando Zaragoza (1%), Bilbao (1,5%), Cantabria (1,8%), Asturias (2,9%) Murcia (3,5%), Málaga (4,5%) y Valencia (5%).\nAlta velocidade e longa media distancia: Respecto dos servizos comerciais de Renfe do sábado 28 de marzo, o número total de viaxeiros foi de 1,956 ás 20:00, por baixo do número de viaxeiros dos días anteriores (venres 27 de marzo foi 2.121 e o sábado 21 foi de 2.388). Os datos de ocupación (relación entre viaxeiros e prazas totais do tren) dos servizos comerciais de Renfe, unha vez aplicouse a nova redución da oferta de servizos ferroviarios, mostran índices de ocupación ente o 3,8 e o 9,1% dependendo de cada corredor ferroviario, con excepción dos corredores transversais que ofrecen un nivel de ocupación do 11% (índices inferiores aos días laborais anteriores).\nAutobuses longa distancia: O sábado 97,75% por baixo do dun día normal.\nTransporte aéreo: o sábado reduciuse un 93,5% respecto ao día equivalente de 2019, algo superior ao observado nos últimos días (nos 4 días previos, a redución foi do 86% respecto ao período equivalente do 2019).\nAccións do Ministerio do Interior\nDespregáronse 227.897 efectivos entre Policía Nacional, Garda Civil, Ertzaintza, Mossos d´Esquadra, Policía Foral, Policía Canaria e Policías locais.\n180.387 denuncias a cidadáns por incumprir o RD de estado de Alarma.\n1.534 persoas detidas.\nOs movementos nos accesos ás cidades descenderon un 69%.\nO tráfico en movementos de longo percorrido reduciuse un 71,14% e no caso, de tráfico pesado un 29,74%.\nOs movementos fronteirizos han diminuído un 81,31%.\nEn materia de violencia de xénero, o venres a Garda Civil practicou 1.357 actuacións (inclúen comprobacións telefónicas e contravigilancias). A Policía Nacional realizou 3.738 comprobacións telefónicas e 560 visitas ou contactos persoais.\n20.000 consultas en redes sociais (100-120 consultas por hora punta).\nAccións do Ministerio de Defensa\nDespregáronse 3.283 efectivos, despregados nunhas 180 localidades de toda España para realizar as seguintes tarefas prioritarias:\nApoio a instalación de hospitais de campaña, especialmente para UCI,s.\nActuacións en residencias da terceira idade.\nTraslado de enfermos/persoas maiores.\nDesinfección de infraestruturas críticas (portos, aeroportos, estacións), hospitais e centros de saúde.\nVoo dun avión A400 para traslado de material sanitario dende China.\nProducción de medicación e produtos sanitarios:\nO Centro Militar de Farmacia da Defensa desenvolve as seguintes actividades de produción:\nProdución de Paracetamol.\nProdución de Ribavirina Inyectable (antiviral de amplo espectro, indicado no tratamento da febre Crimea-Congo, Ébola e VIH) para a súa utilización en combinación con outros medicamentos, que están a prescribir nalgúns hospitais. Non esta demostrada a súa eficacia contra o COVID-19.\nProdución de Solución Hidroalcohólica desinfectante.\nNa escola Militar de Paracaidismo en Murcia fábricanse 500 mascarillas diarias.\nAccións do Ministerio de Sanidade\nO Ministerio de Sanidade comprou a China material sanitario por valor de 628 M, que inclúen a compra de 659 millóns de máscaras e máis de 30 millóns para profesionais.\nOutro dos equipos prioritarios son os respiradores para as UCIs. Neste sentido, xa adquirimos un total de 1.539 equipos de respiración asistida de función tanto invasiva como non invasiva, para reforzar a capacidade das UCIs en todo o país. Ademais o parque instalado de ventilación mecánica invasiva é de 14.255 unidades (8.863 en hospitais públicos e 5.392 en hospitais de sanidade privada).\nMáis de 17,2 millóns de material sanitario repartido entre as CCAA\nMascarillas Máis de 8 M\nEquipamento profesionais sanitarios (Batas, buzos, delantales, calzas,…) Más de 460.000\nGuantes Máis de 8,7M\nSolución hidroalcohólica Case 56.000\nMáis de 52.000 profesionais sanitarios a disposición das CCAA\nCONCEPTO Nº PROF.\nResidentes de último ano de formación aos que se prorroga o contrato 7.633\nProfesionais médicos e de enfermaría que realizaron as probas selectivas de formación sanitaria especializada en 2018-2019 e que, superando a puntuación mínima, non resultaron adxudicatarios de praza. 10.717\nMédicos especialistas extracomunitarios de diferentes especialidades. 202\nProfesionais xubilados nos dous últimos anos. Case 17.000\nEstudantes de enfermaría e medicamento de último curso para tarefas de apoio. Case 17.000\nTOTAL Máis de 52.000\nEntrada anterior Urximos garantías nas medidas para PEMES e autónomos do Concello de Ourense\nSiguiente entrada Novos subsidios do Goberno do Estado ás empregadas do fogar


A Xunta recúa ante a folga no ensino, pero as medidas seguen a ser “insuficientes e desiguais” - CIG: Confederación Intersindical Galega\nA Xunta publicou onte o protocolo de adaptación ao contexto da covid no ensino non universitario galego para o curso 2020/21, adiantando seis días a data prevista e introducindo algunhas novidades, aínda que as medidas que contempla seguen a ser “insuficientes e desiguais”. En consecuencia, as centrais manteñen a convocatoria de folga e as mobilizacións.\nA publicación por parte da Consellaría de Educación tivo lugar tres días despois do rexistro da convocatoria de folga para o 10 e 16 de setembro e xusto unhas horas despois de que se fixeran públicas as mobilizacións convocadas para estes primeiros días de setembro pola CIG-Ensino, CCOO, STEG e CSIF.\nA principal novidade da versión denominada “definitiva” pola Consellaría é a autorización de desdobres nas aulas de secundaria, bacharelato e formación profesional nas que non sexa posíbel manter unha distancia de 1,5 metros entre centro das cadeiras. A Consellaría acepta por fin o distanciamento recomendado por todas as autoridades sanitarias en contra do criterio mantido até o momento, o que na práctica vai significar unha diminución das ratios nun número indeterminado de aulas, pero deixa fóra desta medida o ensino infantil, primario e de réxime especial.\nEn consecuencia, a CIG-Ensino mantén as accións de protesta até que se unifique a distancia de seguridade e se atendan a outras cuestións como a vulnerabilidade dos colectivos de risco e a descarga de toda responsabilidade dos equipos directivos e do profesorado.\n“Non hai dúbida de que a convocatoria de mobilizacións e de dúas xornadas de folga, así como o inxente rexeitamento das familias e a presión social están detrás da modificación do protocolo publicado onte na páxina web da Consellaría, adiantándose en seis días á data anunciada polo propio presidente da Xunta. Malia que nas comunicacións públicas de Educación non había ningunha referencia aos cambios introducidos, a reacción onte do departamento que de momento ocupa Carmen Pomar, é unha rectificación en toda regra en canto ao distanciamento de seguridade nas aulas”, sinalan dende a central.\nPor primeira vez o Protocolo Covid recolle que esta separación debe ser de, como mínimo, de 1,5 metros entre centro de cadeiras, pero cingue a súa aplicación ás aulas de secundaria, bacharelato e formación profesional nas que indica que “de non poder garantirse esta distancia se deberán realizar desdobres”.\nNa práctica, esta é a medida que se vén reclamando desde o principio do estado de alarma e que significará unha baixada efectiva de ratios, coa conseguinte redución do risco de contaxio nas aulas. “Porén, neste momento non podemos saber cal é a incidencia real desta medida, toda vez que as previsión dos centros (espazos e profesorado) estaban feitas a partir da limitación a 1 metro, como se pode ver na cativa adxudicación de destinos provisionais”.\nA CIG-Ensino reclama que se convoque de inmediato unha negociación coas organizacións sindicais para concretar como se vai aplicar esta medida e anuncia que se manterá vixilante para que se lle dea cumprimento. “Como xa criticamos en reiteradas ocasións, a falta de credibilidade e de improvisación da Consellaría foi constante e levou a que se perdera un tempo esencial para a planificación do inicio do curso”. Así, considera que os equipos directivos terán agora que refacer todo o que levan traballado durante o verán e haberá que buscar alternativas se non hai espazos nos propios centros para levar a cabo eses desdobres.\nAo mesmo tempo, critica que a Consellaría “só sacara a fita métrica por fin para unhas etapas educativas”, xa que na última versión do protocolo publicada onte as Escolas de Idiomas, Conservatorios e Escolas de Artes “non existen”. Polo que non se sabe se o distanciamento de metro e medio lles vai ser de aplicación ou non. Mentres tanto, estenden a invención da aula burbulla a toda primaria para evitar reducir a ratio de 25 nas aulas.\nPara a CIG-Ensino isto é “discriminatorio e irresponsábel”. Hai que ter en conta que canta menor idade ten o alumnado máis difíciles son de cumprir as outras medidas de prevención, como o uso correcto da máscara, a hixiene de mans e do material empregado ou o control do contacto con boca, nariz e ollos.\nEn infantil tamén se mantén o concepto de aula burbulla e introdúcese unha modificación que de novo é unha “cortina de fume” para non abordar a necesaria redución do número de alumnado por aula. Aparece a subdivisión do grupo estábel en grupos de 5 nenas e nenos que teñen que manterse separados entre si 1,5 metros. De novo esta medida, xunto coa máscara “sempre que sexa posíbel” para maiores de 3 anos, son “parches” que non entran no fondo da cuestión do que realmente necesitan estas ensinanzas, que son ratios máis reducidas. “Co tamaño medio das aulas de infantil nos centros urbanos e periurbanos do país vai ser imposíbel cumprir con seguridade esta nova ocorrencia da Consellaría”.\nCon todo, dende a central entenden que malia terse producido unha rectificación nas distancias en secundaria e FP, son moitas as cuestións preventivas que seguen quedando sen abordar no protocolo e que afectan aos servizos complementarios (comedores, transporte, programas madruga); á dotación de material para familias e profesorado no caso de illamentos preventivos ou corentenas; á responsabilidade patrimonial ou mesmo penal de docentes e equipos directivos en lugar da Xunta; ao protocolo de illamento tras a detección dun caso positivo (realización de probas PCR aos contactos estreitos, corentenas, etc). “Todo isto segue igual sen concretar e debemos evitar que a improvisación siga sendo marca da casa tal e como a propia conselleira vén de manifestar en declaración públicas nas que sen ningún rubor admite que xa se irá vendo pouco a pouco”.\nOutra cuestión de especial relevancia que segue a ignorarse é a vulnerabilidade dos colectivos en risco. Na CIG-Ensino din non entender como en maio o persoal docente con enfermidades graves, inmunodeprimido ou as embarazadas eran colectivos de risco e nestes momentos non se lles ofrece ningunha posibilidade de adaptación do posto de traballo ou de teletraballo.\n“Temos por diante unha loita que debe intensificarse estes días xa desde a voráxine de traballo nos centros educativos, que é responsabilidade da improvisación e da borracheira de poder do Feijóo na Xunta”. Por iso lembran as accións de rexeitamento ao protocolo previstas, como a convocatoria de concentracións diarias de entre 15 e 20 minutos diante dos centros desde hoxe mesmo, a aprobación de resolucións críticas nos claustros de principio de curso e no Consello Escolar e a convocatoria de dúas xornadas de folga coincidindo co primeiro día de aulas nas distintas etapas educativas (os días 10 e 16 de setembro).


Noticia - Ponte Caldelas - Os nenos de Ponte Caldelas gozan do mar practicando windsurf, paddle surf e kayak en Liméns - Detalle noticias concellos - Deputación de Pontevedra\nOs nenos de Ponte Caldelas gozan do mar practicando windsurf, paddle surf e kayak en Liméns\nO Concello, Áurea, CHC Energía e a ANPA "Verduxo" fan posible que 80 rapaces reciban un curso de formación á metade do prezo de mercado\nNon todo é fútbol en Ponte Caldelas. Un total de 80 rapaces do colexio Manuel Cordo Boullosa gozarán esta semana dos deportes acuáticos grazas á colaboración do Concello de Ponte Caldelas con Áurea, a empresa local de telecomunicacións e enerxía; CHC Energía e máis a ANPA "Verduxo". Unha alianza á que se suma o "Liméns Wind&SUP Club", que é un referente neste eido.\nA actividade, no paradisíaco escenario da praia de Liméns, na ría de Vigo, consistirá nun campus acelerado dunha mañá de práctica e achegamento ao windsurf, o paddle surf (especialidade que consiste en ir de pé sobre táboa e con remo) e o kayak de mar. Mañá martes participará o alumnado de 5º de Primaria e o mércores será a quenda do de 6º. Os asistentes estarán sempre supervisados por monitores e gozarán dun enfoque moi lúdico, coas máximas precaucións e medidas de seguridade.\nO alcalde, Andrés Díaz, presentou a actividade acompañado do director do colexio Cordo Boullosa e concelleiro, Manuel Barreiro. Con eles estiveron a responsable de Áurea, Beatriz Estévez, e a delegada de CHC, Gloria Bustingorri. Ademais asistiu o director técnico do "Liméns Wind&SUP Club", Javier Enríquez.\nO Concello faise cargo dos desprazamentos e Áurea e CHC Energía subvencionan o 50% do custo da actividade, que baixa así dos 16 euros habituais a só 8, que é o que deben asumir as familias dos rapaces. A ANPA tamén pon da súa parte ocupándose de todo o que ten que ver coas inscricións e a organización interna.\nO club de Liméns é un dos máis prestixiosos de Galicia e conta con numerosos deportistas federados competindo dende as categorías base ata adultos. No seu empeño por abrir os deportes de mar ao gran público ocupa gran parte do seu tempo nestas estadías de formación intensiva con rapaces chegados de colexios, asociacións ou particulares, tanto de Galicia como de fóra.\nJavier Enríquez, natural de Ponte Caldelas, destaca que hoxe case todos os nenos xogan ao fútbol "e iso está moi ben, pero tamén queremos que proben outras especialidades que nun concello de interior, como Ponte Caldelas, pódenlle resultan alleas". Beatriz Estévez destacou que Áurea é unha aposta pioneira en Galicia por achegar a fibra óptica e a banda ancha á poboación dende unha matriz empresarial relacionada coas enerxías sostibles. Agora quere colaborar tamén en achegar aos rapaces aos deportes do mar e o vento.\nO alcalde, en nome de todo o grupo de goberno, integrado polos grupos do PSdeG-PSOE, AVP e o BNG, está moi satisfeito desta posibilidade de diversificar a práctica deportiva entre a mocidade caldelán e non descarta novos pasos para fomentar o paddle surf e o kayak, tanto no río Verdugo como no embalse de As Eiras.


O Concello presenta ‘Look Eats’, a plataforma de servizo de comida a domicilio para a hostalería de Ferrol\nO alcalde, Ángel Mato, e a concelleira de Promoción Económica, María Teresa Deus, deron a coñecer esta mañá a ferramenta, ata agora en período de proba. Xa son 35 os locais adscritos e 10.000 as descargas da plataforma a través da cal se fixeron 900 servizos á semana no último mes a máis de 4.100 clientes. O rexedor dixo que se trata dunha nova medida “en apoio ao sector da hostalería, que ven sufrindo as consecuencias da crise xerada pola covid-19”\nO alcalde de Ferrol, Ángel Mato, presentou esta mañá a nova plataforma de servizo a domicilio para a hostalería de Ferrol ‘Look Eats’, unha ferramenta ata agora en período de proba que hoxe celebra o seu lanzamento co envío de balde durante toda a xornada. O rexedor estivo acompañado pola concelleira de Promoción Económica, María Teresa Deus, o presidente da Asociación de Empresarios de Hostelería de Ferrol e Comarcas (entidade colaboradora na iniciativa) Emilio Vázquez, e a xerente da entidade, Luisa Barro.\nMato indicou que se trata “dunha nova medida” no marco do paquete de iniciativas postas en marcha polo Concello de Ferrol “en apoio ao sector da hostalería da nosa cidade, que ven sufrindo as consecuencias da crise pola covid-19”. É, dixo, un servizo que chega no “momento oportuno” nunha situación na que moitos locais necesitan dispoñer dun servizo “áxil e de calidade” para entregar os pedidos aos clientes, polo que desde o Concello entendemos que debíamos deseñar unha plataforma para que os nosos emprendedores puideran ofrecer este servizo”. No período de proba, dixo, “xa demostrou que é un instrumento dinamizador da hostalería” e animou aos donos dos locais da cidade a adherirse á iniciativa.\n“Vantaxes” da plataforma\nPola súa banda, a concelleira de Promoción Económica, María Teresa Deus, insistiu en que forma parte das medidas deseñadas polo Concello co fin de axudar a paliar os efectos da pandemia ao sector da hostalería e aplaudiu “o esforzo” feito polos donos dos locais “na súa adaptación á nova ferramenta”. Os que xa están adheridos, dixo, “xa están comprobando as súas vantaxes”.\nO presidente da Asociación de Hostalería de Ferrol e Comarcas, Emilio Vázquez, agradeceu ao Concello de Ferrol a posta en marcha da plataforma porque, dixo, “chega no momento máis oportuno”. “Se algo necesitábamos os hostaleiros é precisamente este empuxón”, dixo. Tras o período de proba, o representante dos hostaleiros cualificou ‘Look Eats’ como unha plataforma “moi seria”, e recoñeceu ao Concello “todo o que se está a facer pola hostalería” da cidade. Por último, a xerente da entidade, Luisa Barro,destacou a “boa acollida” da plataforma, que serve tamén a outros municipios, e anunciou que “xa existe unha lista de locais e empresas que queren sumarse á iniciativa”. Ademais, lembrou que durante todo o día de hoxe os gasto de envío son de balde.\nA posta en marcha da plataforma xa xerou un posto de traballo para a xestión da ferramenta e a curto prazo están previstos dous máis. Os locais interesados en adherise á plataforma poden enviar un correo electrónico a hosteferrol@hosteferrol.org ou chamar ao número de teléfono 981 35 08 92.


Blog - Páxina 3 de 13 - ONG MESTURA\n01 Out, 2019 PREPARAN 5ª EDICIÓN: Supera con ONG MESTURA as probas do Instituto Cervantes para obter a nacionalidade\nSe queres comezar o curso para preparar algunha das probas (CCSE DELE A2) achégate á oficina de ONG Mestura. O 4 de novembro comezamos! Contacto:+34 981 66 18 40 – 669 86 79 78info@ongmestura.es Operación cofinanciada pola Unión Europea Programa Operativo Fondo Social Europeo Galicia...\n19 Set, 2019 Que ben o pasaron 17 nenos e nenas nas Aulas de Babel!\nPosted at 10:28h in Mestura\n17 nenos e nenas pasaron polas Aulas de Babel onde recibiron reforzo educativo e aprenderon valores en diferentes ámbitos sociais no Centro Cívico Municipal Virginia Blanco. Ademais de participar en moitas actividades e...\n11 Set, 2019 O curso de dixitalización para mulleres de ONG Mestura na TVG\nPosted at 08:19h in Mestura\nO 10 de setembro o Telexornal Serán da Televisión de Galicia achegouse ao concello de Frades para coñecer as mulleres que están a participar no curso de dixitalización de ONG Mestura. Podes ver a...\n06 Set, 2019 Continúa Preparan 4 dentro de Paso a Paso\nPosted at 09:21h in Mestura\nFotos das clases de preparación dos exames de nacionalidade realizados polo Instituto Cervantes (DELE A2 e CCSE). Se queres incorporarte ó curso para preparar algunha das probas achégate á oficina de ONG Mestura. Contacto:+34 981 66 18 40 –...\nPosted at 08:16h in Mestura\nO venres 23 rematamos o curso de barista dentro da III Gymkana Laboral de ONG Mestura que tivo lugar do 19 ao 23 de agosto. Aquí tedes a galería cas fotos! A Gymkana pertence...\n13 Ago, 2019 Fin do curso de Alfabetización Dixital\nPosted at 13:38h in Mestura\nHoxe rematamos o curso de Alfabetización Dixital dentro da III Gymkana Laboral de ONG Mestura que tivo lugar do 23 de xullo ao 13 de agosto. Os e as participantes aprenderon a empregar as...\n26 Xul, 2019 Fotografías do curso de Alfabetización Dixital impartido no Concello de Frades\n23 Xul, 2019 Curso de Alfabetización Dixital de ONG Mestura\n27 Xuñ, 2019 PREPARAN 4ª EDICIÓN: SUPERA CON ONG MESTURA AS PROBAS DO INSTITUTO CERVANTES PARA OBTER A NACIONALIDADE


Atopan a un rapaz que se solicitaba a investigación do seu domicilio | Noticias Vigo\nAtopan a un rapaz que se solicitaba a investigación do seu domicilio\nPublicado por Noticias Vigo o día 30/09/2019 na sección de Galicia,Sucesos,Vigo\nO pasado día sábado sendo as 05:21 horas, unha patrulla da Policía Local de Vigo, de percorrido pola zona de Valladares observaron a un home realizando unha conduta contemplada como infracción administrativa no ámbito do medio ambiente.\nPara ese efecto procederon á súa identificación, resultando ser A. R. O, de Vigo e 23 anos de idade.\nTras realizar esta xestión, e efectuando a verificación dos seus datos mediante cotexo coa base telemática, foron informados que lle constaba en vigor unha investigación que de domicilio e paradoiro por delito leve ditada polo Xulgado de Instrución nº 1 desta cidade.\nEn consecuencia procederon a dar trámite ás correspondentes dilixencias para poñer os seus datos en coñecemento do órgano emisor da citada orde.\nUn rapaz queda atrapado nos baixos dun vehículo en Matama\nDeteñen a un rapaz por un suposto tento de roubo nun…\nA UMIR salva a unha cría de ave rapaz no Parque de…


De paso: Cara ao equinocio\nCon algo de medo, toupeando por novos vieiros, R comeza esa viaxe cara ao equinocio, mais leva de equipaxe unha saca de lembranzas e, como vostede ben di, un bo feixe de amigos.\nR é consciente de que o sino a levou preto de vostede para recuperar a fé na xente, que é no único no que se pode crer; para decatarse de que hai olladas amables no día que o fan merecedeiro de ser vivido e de que os soños, por estranos que parezan, sempre se poden facer realidade.\nPídolle unha cousa, que siga a iluminar a cova co seu sorriso e os pensamentos dos que o rodean coas súas palabras...\n...gracias por ser guía nese pexego xigante, gracias polas verbas doces sobre este pequeno verme.\nNon o esquecerei nunca, R.\nHaille pouca luz na cova, unicamente a que entra pola porta cando alguén novo marcha... Xa sabe onde nos ten... ben preto. Moitas grazas polo seu galano axudaronn a tornar boas moitas xornadas malas. Bicos


Feijoo insta a Facenda a retirar xa as multas aos emigrantes retornados\nA Axencia Tributaria só estudará caso a caso, e calcula 35.000 afectados máis este ano\nm. beramendi/ M. Cheda\nsantiago / a voz 25 de abril de 2014\nA proposta das plataformas de emigrantes retornados de que se retiren as sancións por non declarar as pensións recibidas do estranxeiro desde o ano 2008, unha demanda apoiada pola unanimidade do Parlamento galego e en cambio rexeitada no Congreso cos votos do PP, conta coa frontal oposición da Axencia Tributaria, que si é partidaria de estudar caso a caso, pero non de establecer un indulto xeneralizado nas multas. Ese é o criterio do propio ministro Montoro, feito xa público. E iso é o que lle trasladaron os funcionarios de Facenda ás plataformas e a representantes dos grupos políticos en aras de preservar os principios de equidade e igualdade de todos os contribuíntes.\nSegundo confirmou este diario, a retirada dunha sanción por parte do fisco non só dependería da inexistencia dunha vontade defraudatoria. Nas súas alegacións, o contribuínte tería que demostrar ademais a concorrencia dunha desinformación ou que a normativa, é dicir, o convenio entre España e o país pagador para evitar a dobre imposición, dea pé á ambigüidade. E esa circunstancia, por agora, só sucede con Alemaña, tal e como recoñeceu o Tribunal Económico Administrativo Rexional, organismo dependente de Facenda, nun fallo de finais do 2013, no que eximía ao contribúen de pagar a multa pola complexidade na interpretación da norma. Pero ese non sería o suposto maioritario dos 25.000 afectados por reclamacións que hai en Galicia, aos que se sumarían, segundo os cálculos dos funcionarios de Facenda, outros 35.000 ao longo deste ano.\nO groso da diáspora galega en Europa retornou de Suíza, onde o convenio é moi claro e establece que as pensións deben declararse e tributar en España. A negativa da Axencia Tributaria a un indulto xeral nas sancións vén arroxar auga fría sobre as pretensións do presidente da Xunta, quen onte mesmo reiterou publicamente o seu rexeitamento a que os retornados sexan multados. «Aquí non houbo ánimo de defraudar a Facenda. Polo tanto, entendemos que non debería haber ningunha sanción por impago nos prazos legais», sentenciou Alberto Núñez Feijoo en rolda de prensa tras a reunión semanal do seu Executivo. A máis diso reclamar esa especie de amnistía xeral para o colectivo de prexudicados, «co máximo respecto», o mandatario popular solicitou á Administración central que amplíe os tempos de abono para tributar polas súas pensións non declaradas e acepte todas as solicitudes de adiamento que reciba. Aínda máis, no seu defensa dos emigrantes, incluso repartiu culpas. «O feito de que antes non se cobrara impostos a todos eles -proclamou- non é unha responsabilidade só dos emigrantes, tamén da administración tributaria».\nEste último argumento do presidente é o que abanderan as plataformas, que onte volveron manifestarse en Lugo para esixir a retirada das multas.\nPor vez primeira, a campaña da renda deste 2013 inclúe nos borradores enviados aos emigrantes retornados un apercibimiento de que deben declarar as pensións do estranxeiro. «Se iso fóra así dende hai anos non habería este problema: nós nunca quixemos defraudar», sostén Manuel Domínguez, portavoz dos afectados.\nObrigación de declarar a partir de 11.200 euros\nO foco da actualidade volve pousarse en plena crise sobre un dos elos máis débiles: os maiores. Primeiro sucedeu coas preferentes e agora cun conflito moi distinto, no que conflúen moitas variables.\n¿Debe declararse a pensión do estranxeiro?\nSi, salvo que se lle practicou xa unha retención no país de orixe, circunstancia que concorre en poucos casos. A lei é clara e sinala que os contribuíntes que residen en España deben declarar no seu IRPF pola súa renda mundial, con independencia da procedencia dos seus ingresos. Segundo a normativa, quen teñan traballado no estranxeiro e cumpran os requisitos para ter dereito a unha pensión de xubilación no país onde foron empregados, deben incluíla na súa declaración.\n¿Que importes quedan exentos?\nCando o emigrante galego retornado ten só un pagador externo, que non é na maioría dos casos, está obrigado a presentar a declaración a partir dos 11.200 euros anuais. Cando recibe dúas pensións -a gran maioría dos supostos-, é dicir, unha española e outra estranxeira, debe declarar tamén a partir do mesmo importe: 11.200 euros.\n¿Por que o retornado di estar discriminado?\nPorque un xubilado español que nunca teña emigrado só ten a obrigación de presentar a declaración cando a súa pensión excede os 22.500 euros anuais. Esta diferenza entre os que emigraron e os que non, segundo Facenda, obedecería a que aquí se lle practican retencións mensuais, mentres que cos de fóra non ocorre en todos os casos.\n¿Onde habería un trato desigual?\nOs pensionistas que nunca emigraron teñen un tipo de retencións especiais que non se lles aplican logo aos emigrantes retornados. Precisamente, o BNG presentou unha proposición non de lei na Cámara galega para corrixir este desequilibrio tributario, pero foi rexeitada. Esta constitúe unha das principais demandas das plataformas, ademais de que se lle retiren as sancións.\n¿Por que estala este caso agora?\nSegundo a versión de Facenda, porque ata fai ben pouco a administración tributaria non dispuña dos datos fiscais sobre as pensións dos retornados do estranxeiro. E esta resposta desencadea outro interrogante. ¿Por que a Axencia Tributaria logra unha información tan relevante con tanto atraso? Facenda atribúeo á tardanza no cruzamento de datos e ao fluxo de información entre países, pero este caso alimentou a sensación cidadá de que, en plena crise e caída de ingresos, toca recadar nos máis débiles.


A Xunta teima nos servizos mínimos “abusivos” para a folga de mulleres do 8M - SOCIAL - Sermos Galiza - Diario de intereses galegos\nA Xunta teima nos servizos mínimos “abusivos” para a folga de mulleres do 8M\nRedacción 25 febreiro 2019 16:49 h.\nO decreto emitido para o 8M de 2018 foi anulado nos tribunais. Porén, sinalan desde a CIG, a proposta para este ano establece máis servizos mínimos.\nA proposta presentada pola Xunta para negociar os servizos mínimos para a folga de mulleres do 8M é “inasumíbel” para a CIG. A secretaria de Organización, Susana Méndez, lembra que o decreto de servizos mínimos para a folga do 8M de 2018 foi anulado polos tribunais. Por iso lle resulta “curioso” que desta volta se recollan mesmo maiores efectivos en sectores e categorías que, ademais, son esencialmente desenvolvidas por mulleres. Pon os exemplos de residencias de maiores ou centros de atención a dependentes.\nMéndez agarda que desta volta non se decreten uns mínimos tan “sobredimensionados” e non se faga publicando o decreto “a menos de 20 horas antes do comezo da folga”, como ocorreu o ano pasado. A CIG denuncia ademais a pouca antelación coa que se remitiu a proposta da administración na que, en todo caso, reitera que se pretenden decretar uns servizos mínimos “fóra de lugar, excesivos e que parece que buscan impedir ás mulleres exercer o seu dereito de folga, cando menos nalgúns casos concretos”.\nA central nacionalista incidiu en que só están chamadas á greve as mulleres e pediu que “aqueles servizos mínimos que teñan que ser decretados, sexan cubertos por homes sempre que sexa posíbel”.


A instalación da plataforma única obriga a cortar o tráfico rodado no tramo en obras da ribeirense rúa Rosalía de Castro – O Barbanza\nA instalación da plataforma única obriga a cortar o tráfico rodado no tramo en obras da ribeirense rúa Rosalía de Castro\n20191014. Con motivo das obras que se están desenvolvendo na ribeirense rúa Rosalía de Castro, a partir do mércores 16 procederase a cortar ao tráfico rodado o tramo da citada vía comprendido entre Marcial del Adalid e Lugo.\nAsí, e co obxectivo de permitir os vehículos ata a praza do Concello, reordenarase temporalmente a circulación na zona, invertendo o sentido na rúa Lugo, á cal se accederá desde a rúa Cristóbal Colón. Ademais, na rúa Marcial del Adalid só se poderá circular en sentido ascendente.\nPor outra parte, durante estas obras limitarase o peso máximo autorizado respecto aos vehículos que baixen polo tramo superior da rúa Rosalía de Castro a 3.500 quilogramos por mor da pendente que logo teñen que afrontar en Marcial del Adalid.\nCómpre lembrar que a actuación que se está a efectuar en Rosalía de Castro consiste na creación dunha plataforma única a través da pavimentación da zona da calzada cunha capa de formigón con franxas de pedra intercaladas. A duración destes traballos estímase en tres semanas, despois das cales será reaberta á circulación de vehículos.


Rois elabora unha guía de contos que loitan contra o sexismo e os estereotipos para celebrar o Día da nena – Concello de Rois\nRois elabora unha guía de contos que loitan contra o sexismo e os estereotipos para celebrar o Día da nena\nTrátase dunha recompilación de títulos dispoñibles para a súa lectura e préstamo na biblioteca municipal\nGuía de lectura do Concello de Rois para celebrar o Día da nena. 11-10-2021Descarga\nA área de Igualdade do Concello de Rois celebra o Día da nena, que se conmemora hoxe 11 de outubro, coa elaboración dunha guía de lectura destinada a escolares que presenta unha recompilación de contos dispoñibles na biblioteca municipal e que presentan como nexo común a perspectiva de xénero. A selección recolle títulos que rachan cos estereotipos e outros nos que as mulleres asumen papeis diferentes daqueles nos que acostumamos a velas. Tamén ofrecen a oportunidade de coñecer a mulleres reais que son referentes ou lideran proxectos. A finalidade é concienciar ao público miúdo sobre o poder das convencións sociais á hora de manter as desigualdades e reivindicar as nenas como persoas valiosas.\nAs Nacións Unidas celebran dende 2011 o Día Internacional da Nena o 11 de outubro. Esta data converteuse nun momento propicio para celebrar o poder das nenas e evidenciar as barreiras que afrontan en todo o mundo. O Concello de Rois decidiu este ano conmoralo a través deste catálogo de lecturas infantís dispoñibles na biblioteca pública municipal. Trátase dunha recompilación de contos que loitan contra o sexismo e os estereotipos.\nOs libros, como un recurso no tempo de lecer, sempre transmiten valores, crenzas, ideas, pautas de comportamento, maneiras de ser ou de relacionarse cos demais. Por iso, o Concello lembra que os contos son un recurso educativo de primeira orde e é importante tentar que estean libres de sexismos e estereotipos de xénero. Tamén incide en que permite que as nenas sexan vistas en roles non habituais e que as súas voces sexan escoitadas.\nA guía pode consultarse no arquivo adxunto.


Solicitude de envío do código PIN\nEsta opción non aplica ás contas especiais para conectarse á WiFi do centro. Os estudantes que esqueceran o PIN e necesiten de novo, deben solicitalo no centro.\nNeste apartado pode solicitar o envío do seu código PIN introducindo en primeiro lugar o seu DNI, NIE ou outro documento identificativo oficial co que estea rexistrado no sistema e, a continuación, indicando os datos de contacto(1) onde se lle enviará(2).\nUnha vez introducidos, e pasado un tempo prudencial, recibirá o PIN, que poderá utilizar para activar a conta ou, se xa está activa, para cambiar o contrasinal, modificar o nome da conta ou desbloqueala.\n(1) Para evitar solicitudes fraudulentas só lle indicamos a parte final do(s) seu(s) correo(s) electrónico(s) rexistrados na Consellería. Se desexa utilizar outros datos non rexistrados debe comunicalos.\n(2) Exclúense aquí as contas que se conceden aos alumnos para o acceso ás WiFi dos centros.


- page 37 / 132\nMendel comezou como botánico, obtendo plantas ornamentais mediante distintos cruzamentos. Ao cruzar as plantas, puido comprobar que determinados carácteres aparecían con regularidade, polo que decidiu aplicar os seus coñecementos matemáticos a formular as leis que regulan a herdanza. Colleu os chícharos como obxecto do seu estudo e realizou con eles máis de 28.000 experimentos, o que lle permitiu extraer conclusións, aplicables tanto a plantas coma a animais.\nAínda que el era consciente da importancia dos seus descubrimentos, a comunidade científica ignorou as súas leis e a súa obra ata 1900, 16 anos despois da súa morte.\nExplicar aos alumnos como se din en inglés algúns dos termos estudados nesta unidade. -\nPropoñer aos alumnos a elaboración dun herbario. Comentarlles que un herbario é unha colección de plantas prensadas e secas coas que se pode confeccionar un álbum, e que recolle a flora propia dunha comarca ou rexión. Con esta actividade os alumnos terán a posibilidade de observar de preto algunhas das características das plantas.\nAlgunhas plantas diferentes.\nRecoller cos alumnos pequenas plantas (pode ser en leiras, montes, etc.). Despois, limpalas ben de terra.\nIndicar aos alumnos que coloquen cada planta entre dúas follas de papel de periódico e que as prensen cuns libros. Indicarlles que cambien a miúdo os papeis, xa que absorben a humidade da planta e poden coller mofo. 3.\nPreparar, coas cartolinas brancas, as fichas correspondentes de cada planta e os datos da recolección. Unha vez secas, pegar as plantas en cada ficha. Se o profesor o cre oportuno, pode pedir aos alumnos que confeccionen con elas un álbum.\nPage last viewedSun Jan 22 07:56:31 UTC 2017


Posted on 8 septiembre, 2014 at 10:09 am\nA Factoría de Innovación de Vigo poñerá en marcha un novo “Plan de Consultoría Individualizado” que facilitará que 24 Pemes do sur de Galicia incorporen a cultura innovadora nas súas organizacións e potencien o desenvolvemento de iniciativas de I+D+i.\nA convocatoria xa está aberta (http://www.eoi.es/fdi/vigo/apuntate-al-programa-de-entrenamiento-individualizado-de-la-cde) e cerrará o próximo 30 de setembro. Os servizos aos que se lle dan acceso ás empresas:\nENTRENAMENTOS EN INNOVACIÓN:\nEntrenamentos individualizados en innovación cun total de 35 horas de consultoría desenvoltas por un consultor experto en innovación.\nEste servizo que é o de maior interese céntrase en:\n7 sesións individuais (9 horas) sobre aspectos como o modelo de negocio, a análise de tendencias ou a identificación e priorización de retos + 3 sesións grupais (20 horas) sobre a innovación sostible e innovación aberta e networking colaborativo + seguemento individualizado en remoto (6 horas)\nEn definitiva trátase de analizar e explorar coa empresa cómo a través da innovación se pode ser máis competitivo.\n– Acceso á consulta dun mapa de axudas\n– Servizo de alertas de convocatorias de innovación e fichas resumo.\n– Asesoramento en programas de innovación europeos.\nSó haberá 24 empresas seleccionadas das que se inscriban. A solicitude ou inscrición non obriga a realizar o programa se se é seleccionado, co cal este primero paso é sen compromiso.\nToda a información da Fdi na súa web.


Baiona inicia as tarefas de limpeza dos ríos do municipio - ValmiñorTV\nInicioBAIONABaiona inicia as tarefas de limpeza dos ríos do municipio\nDesde a Concellería de Medio Ambiente e coa previa autorización de Augas de Galicia, o Concello de Baiona comezou este xoves a realización da limpeza de todos os ríos do municipio. Debido á proximidade das choivas contratouse unha brigada para proceder á limpeza de cursos fluviais sempre tendo en conta a flora e fauna a protexer medio ambientalmente. Os traballos empezáronse polo río Groba na parroquia de Santa Cristina da Ramallosa e iranse levando a cabo segundo importancia.\nCon esta intervención preténdese que non haxa atascamentos no leito debido a árbores caídas e matogueiras moi elevadas en canto ao seu crecemento que poidan impedir o caudal de auga normal do río. “Son máis de seis quilómetros de leitos para mellorar as condicións e para previr as posibles crecidas cando chegue o mal tempo. Hai anos neste municipio sucederon grandes inundacións e polo benestar de todos os veciños/as faise a limpeza para impedir que volva pasar unha catástrofe de tal magnitude”, sinalan desde o Concello.\nNigrán ofrece este sábado e domingo de Semana Santa tres rutas guiadas\nO Concello de Nigrán ofrece unha Semana Santa con diferentes rutas guiadas que, tanto ao veciño como ao visitante, lles permita coñecer en profundidade a riqueza patrimonial e cultural do municipio. Neste contexto enmárcanse os […]\nO Concello de Nigrán iniciou esta semana a instalación de desfibriladores externos semiautomáticos (DESA) en todos os colexios públicos da localidade, converténdose así nun dos municipios de Galicia e de España máis cardioprotexidos. Estes aparatos […]


Elías Cochón regresa á Casa de Galicia coa exposición de pintura e escultura "Os soños de Ekaitz" | Casa de Galicia en Madrid\nO acto de inauguración foi presentado polo coordinador de actividades da Casa de Galicia, Ramón Jiménez. (Fotografía realizada por José Luiz Oubiña) (4032x3024px),\nAmigos e seguidores da arte de Elías Cochón acompañaron ao artista na inauguración da mostra (Fotografía realizada por José Luiz Oubiña) (5847x3898px),\nO público asistente seguiu con interese o acto de presentación da exposición de Elías Cochón. (Fotografía realizada por José Luiz Oubiña) (3412x2559px),\nUnha das esculturas que poderán contemplarse ao longo de todo o mes de novembro. (Fotografía realizada por José Luiz Oubiña) (5712x3954px),\nOnte, 3 de novembro de 2021, ás 19:30 horas, procedeuse na Casa de Galicia en Madrid á inauguración da exposición de pintura e escultura titulada “Os SOÑOS DE EKAITZ”, de Elías Cochón Rei, artista plástico natural de Vilagarcía de Arousa, provincia de Pontevedra.\nÉ a segunda vez que Elías Cochón visita a Casa coas súas obras, pois o facía con anterioridade en 2011. Agora, dez anos despois, regresa cunha retrospectiva non exenta de nostalxia -como apuntou nas súas palabras de presentación da mostra Ramón Jiménez, coordinador de actividades da Delegación, para quen todas as retrospectivas implican unha certa nostalxia-, coa que pretende celebrar as súas máis de vinte anos xa de actividade artística. Engadiu o coordinador que esta exposición continúa na liña da antiga, nun estilo que podería definirse como “abstracción construtivista”, coa evolución lóxica proporcionada polo tempo, que, “como o título do libro de Marguerite Yourcenar, é outro gran escultor”.\nEntre os materiais empregados por Elías atópanse o ferro, o bronce e o aluminio fundidos, e algunhas madeiras nobres, como a de castiñeiro de 120 anos que combina co aluminio nunha das súas esculturas. Algunhas das pezas colgadas da parede son tan pesadas e matéricas, aínda que airosas na súa resolución, que ben poderían definirse como “escultopinturas”, un híbrido entre pintura e escultura que adquire as calidades das dúas disciplinas, co que mutuamente se potencian.\nSegundo o artista, a súa obra vai destinada a todo o público sensible á visión tridimensional das cousas que nos rodean, tres dimensións que en realidade el aumenta a catro, como logo contou ao explicar que o seu método de traballo consiste en empezar as esculturas desde dentro ao baleiralas interiormente. Bótase de ver facilmente a inmensa enerxía despregada para lograr estas pezas construídas e deconstruidas nas que o seu autor lanzou ao aire os dados da fantasía, e que estimulan a imaxinación do espectador ante as súas formas aparentemente caprichosas. Sen dúbida -indicou Jiménez- este creador domina a materia coa que traballa, e se a arte, como escribiu Salvador de Madariaga, “non é senón o dominio dunha materia para obrigala a transmitir o espírito, pasando a súa esencia viva dun ser a outro”, hai que concluír que Elías é un gran artista, como indican as sete letras en caracteres chineses: “ELÍAS ARTISTA”, en ferro e aluminio fundido, que distribuíu polo chan da sala B entre as sete esculturas instaladas nela.\nA continuación, Elías Cochón explicou algunhas das características xerais da súa obra para pasar a dar detalles de cada unha, tanto das 13 colgadas na sala A como das instaladas na sala B, ao público que quixo seguirlle.


Bujumbura ou Buiumbura, cidade cunha poboación estimada 330.504 habitantes (2005), é a capital do estado africano de Burundi e da provincia de Bujumbura Mairie, en África centro-oriental. A cidade está situada ás beiras do lago Tanganica e é a maior aglomeración do país, ademais do seu centro administrativo, económico e de comunicacións. A súa área metropolitana abranxía 901.345 habitantes en 2005.\nO centro da cidade posúe as trazas dunha cidade colonial con un grande mercado, o estado nacional, unha grande mezquita e a sé catedral da arquidiocese de Bujumbura.\nBujumbura deixou de ser unha pequena aldea, cando se tornou nun asentamento militar da África Oriental Alemá no ano 1889. Desois da primeira guerra mondial converteuse no centro administrativo do mandato belga da Sociedade de Nacións en Ruanda-Urundi. O nome da cidade foi cambiado de Usumbura a Bujumbura cando Burundi conseguíu ser independente en 1962. Desde a indipendenza, Bujumbura ten sido escenario de frecuentes combates entre os dous principais grupos étnicos do país, con milicias hutus que se opoñen ao exército de Burundi, dominado polos tutsis.\nBujumbura é o porto máis importante del Burundi e embarca a maior parte dos principais produtos de exportación do país, como café, algodón, coiros e mineral de estaño. A súa industria produce cementos, tecidos e xabóns.\nTraído desde "https://gl.wikipedia.org/w/index.php?title=Bujumbura&oldid=5135637"\nA última edición desta páxina foi o 2 de maio de 2019 ás 15:47.


Unha «Corrente cultural» inunda de exposicións a xeografía galega\nTemas: AFUNDACIóN EXPOSICIóNS HISTORIA TRADICIóN\nA través deste proxecto, ABANCA e Afundación realizan actividades culturais fóra das súas sedes e salas de exposicións sobre as tradicións e a historia de Galicia. Estas son as iniciativas que teñen previstas para os próximos meses.\nPor Galicia Confidencial | Santiago de Compostela | 06/08/2018 | Actualizada ás 13:57\n"Corrente cultural" é un proxecto que puxo en marcha ABANCA e Afundación, en colaboración con concellos de toda Galicia, e que se desenvolveu ata o de agora en 10 municipios. Neste vindeiro outono continuará a súa andaina co obxectivo de trasladar propostas culturais fóra dos seus espazos para presentarllas a habitantes doutras poboacións. Esta aposta das dúas entidades para difundir cultura por toda Galicia constrúe unha rede de calidade que leva novas propostas máis aló dos edificios de ABANCA e Afundación.\nDurante 2018 máis de 8000 visitantes gozaron xa das exposicións que conforman este ciclo nas localidades de Xinzo de Limia, Tui, Ribadavia, A Estrada, Ordes, Narón, Nigrán, Baiona, Foz e Sanxenxo. Todas as mostras parten dunha produción de nivel, cun interese específico para o lugar e unha estreita vinculación coas tradicións e historia de Galicia, con temáticas que xiran en torno aos oficios tradicionais ou a propia idiosincrasia galega.\n"Unha mirada de antano: Fotografías de Ruth Matilda Anderson en Galicia" foi a primeira mostra en levarse a cabo durante este ano dentro do proxecto "Corrente cultural". Desenvólvese en colaboración con The Hispanic Society of America, entidade que posúe a maior colección de arte hispana fóra de España, con máis de 18.000 pezas. As setenta imaxes seleccionadas para esta exposición pertencen ao relato documental que Ruth Matilda Anderson elaborou durante a súa viaxe de investigación en Galicia entre os anos 1924 e 1926 a instancias do fundador de The Hispanic Society of America, o filántropo e hispanista Archer Milton Huntington.\nXinzo de Limia foi a primeira localidade en acoller esta exposición durante os pasados meses de decembro e xaneiro, e tamén pasou por Narón no mes de xuño e por Baiona en xullo.\nSanxenxo é agora a súa anfitrioa e alí poderase visitar ata o 2 de setembro na Sede Náutica de Afundación (Porto deportivo Juan Carlos I, 26) de luns a domingo en horario de 11.00 a 14.00 e de 18.00 a 22.00 h. Do mesmo xeito que fixo a súa autora nos anos 20 do pasado século, as fotografías continuarán o seu periplo pola xeografía galega visitando Culleredo en outubro, O Barco de Valdeorras en novembro e Arteixo no mes de decembro.\nEn Nigrán xa puideron gozar da exposición «Oficios entre lusco e fusco», obra de Xosé Abad e coproducida polo Museo do Pobo Galego, que introduce ao espectador no mundo dalgúns dos oficios tradicionais galegos que agora se atopan a piques de desaparecer. Modos de vida que chegan ao seu ocaso froito da mecanización dos traballos como o de pastor, cesteira ou fareiro. Actualmente pódese visitar na Sala Nauta de Sanxenxo, onde permanecerá exposta ata o próximo 18 de agosto de luns a domingo en horario de 10.00 a 14.00 e de 17.00 a 20.30 h.\nO último proxecto expositivo incluído en «Corrente cultural» é «Auga. O sangue da terra» no que o fotógrafo Manuel Valcárcel realiza un percorrido pola relación do ser humano coa auga mediante fotografías dos cinco continentes. Lugares tan remotos como Nova Celandia, India, China, Níxer, o deserto de Atacama ou a conca do lucense río Lor aparecen nesta mostra que ten como obxectivo valorar a auga como elemento vital e mostrar como inflúe a presenza ou ausencia de auga nas culturas, nas paisaxes e nos ecosistemas. Durante este ano expúxose en Tui, Ribadavia, A Estrada, Ordes e Foz, e chegará ás localidades de Fisterra no mes de setembro, Sarria en outubro e A Guarda en decembro.


Un conto que enriquece | Mundo de Cores\nDiara e o seu Mundo de Cores\nConto en Árabe\nConto en Castelán\nConto en Galego\nConto en Francés\nConto en Wolof\nRecuncho de experiencias\nRecuncho do xogos\nUn conto que enriquece\nMundo de Cores, o conto que ideamos para propiciar a educación intercultural, xa está editado! Presentarémolo o 14 de maio na FNAC de A Coruña coa presenza de todas as persoas que o fixeron posible.\nTodas?, Se cadra non, porque hai tamén moitas persoas anónimas que contribuiron a pagar a edición. Por caso, todas as que fixeron unha doazón no pasado Nadal no peto que puxemos na FNAC, onde recadamos 1.300€. Queremos agradecer agora ese esforzo que permitíu facer realidade un soño que comezara a finais de 2013. O agradecemento vai tamén evidentemente para a guionista, Maruxa Blanco, os ilustradores, María Romero e José Souto, e Ana Díaz, autora do prólogo.\nViraventos decidíu facer Mundo de Cores para promover a educación intercultural na sociedade galega porque queremos unha infancia enriquecida pola diversidade, capaz de facer un país máis feliz, onde todas as persoas conten. O libro narra a historia de Diara, unha meniña “senegalega”, que nos presenta o seu mundo de cores, a súa familia, os seus costumes e tradicións. Un mundo onde a nota predominante é a diversidade con toda a súa riqueza…\nSe compartes estas ideas podes apoiarnos mercando o conto. Os beneficios destinarémolos a novas iniciativas enfocadas a seguir promovendo a aceptación das persoas con diferente cultura e o establecemento dunhas relacións positivas.\nQueremos que Mundo de Cores sexa tamén un instrumento didáctico en mans de pais, nais e profesorado para o que creamos un sitio web con material complementario, un traballo de Jorge Bravo: http://mundodecores.org\n Dinámica: Xogando a través do mundo\tPresentación Mundo de cores \n     \nComprar Mundo de Cores\nDiara e o seu “Mundo de Cores”\nRecuncho do xogo simbólico\n© 2019 Todos los derechos reservados - Mundo de Cores


Enviada o 09/02/2011 na categor�a: Novas\nSon os sucesos ligados �s drogas m�is graves de toda a r�a desde o 2005\nDin quen saben do asunto que o narcotr�fico xa non move o que mov�a en Barbanza. Pode ser. Con todo, o do mercadeo de estupefacentes a pequena escala � outra historia. Cada dous por tres hai detidos por esta causa. Ademais, nun ano, produc�ronse d�as mortes relacionadas con axustes de contas por trapicheo. A �ltima, a do ribeirense Fernando V�zquez Paz, Ferkins, acaba de producirse. A outra, a do pobrense Juan Manuel Fari�a Bretal, Yanki, ocorreu o 4 de febreiro do ano pasado.\nEstes dous son os episodios violentos relacionados coas drogas m�is graves de toda a r�a desde o ano 2005. Desde aquel exercicio, e ata que o pobrense Juan Manuel Fari�a Bretal morreu por mor duns disparos, non se rexistraron mortes por axustes de contas nin no norte nin no sur arous�n. Iso si, no 2005 faleceran varias persoas por esta causa. Cabe recordar que apareceron os cad�veres de dous curm�ns nun mu��o de Cambados, que outro cambad�s perdeu a vida de d�as balazos e que, a maiores, dous arous�ns apareceron mortos en Silleda.\nO crime que acabou coa vida de Ferkins e o que causou a morte a Yanki te�en bastantes paralelismos. De feito, cun ano de diferenza, case coinciden en datas. O da Pobra, perpetrado na Mirandela, ocorreu o 26 de xaneiro do 2010, mentres que Ferkins foi agredido o d�a 20 do mesmo mes, pero do ano 2011.\nDetenci�ns en pouco tempo\nEn ambos os casos, foi un particular o que se topou cunha persoa malferida. A partir de a�, sendas v�timas estiveron varios d�as no hospital Cl�nico, onde acabaron falecendo. Ata na investigaci�n hai similitudes, xa que en ambos os casos houbo detenci�ns ao pouco tempo. Iso si, en canto ao crime da Pobra, unicamente arrestouse a unha persoa como suposta autora dos feitos, mentres que no caso da malleira de Ribeira son catro os imputados.\nO arrestado polo crime pobrense foi Alfredo Otero Mosconi, que leva case un ano na prisi�n de Teixeiro. O seu defensor intentar� demostrar que se tratou dun homicidio. De feito, o seu letrado est� convencido de que actuou en defensa propia. Cabe recordar que el chegou a confesar que era o autor dos disparos que acabaron coa vida de Yanki. Pola s�a banda, a familia da v�tima, que exercer� a acusaci�n particular, sost�n que se tratou dun asasinato. Esta ser� a tese que defendan.\nDe momento, non hai petici�n do fiscal. Xa que logo, non se sabe se o Ministerio P�blico optar� por unha cousa ou pola outra. Iso si, o que est� claro � que a Otero Mosconi vaino xulgar un xurado popular. Expertos na materia xudicial consultados onte non se atrev�an a dicir cando ter� lugar o xu�zo, a�nda que opinaban que probablemente sexa antes de final de ano.\nUnha das cousas que transcend�a onte � que durante a instruci�n do caso, que est� practicamente lista, pediuse un informe a Madrid, a un departamento da polic�a cient�fica, para ver se as versi�ns que deu Alfredo Otero Mosconi eran viables. E � que o acusado sinalou que lle quitou a pistola a Yanki e cuesti�ns similares que vi�an dicir que el non era o que levaba a arma encima. Todo iso, a recado, sair� a relucir ante o xurado popular.\nO xu�zo da morte de Ferkins, loxicamente, vai para bastante m�is lonxe. Non en balde, agora empeza a instruci�n e te�en que practicarse numerosas dilixencias. De momento, o que se sabe � que a polic�a, coa detenci�n de catro persoas, deu por pechada a investigaci�n. Soamente mover� ficha se hai unha petici�n do xulgado.\nDe momento, os catro detidos contin�an na prisi�n de Teixeiro. A� foron enviados o venres, cando o ferido a�nda estaba na UCI, acusados dun delito de asasinato en grao de tentativa. O caso � que agora, tras morrer Ferkins, a gravidade do asunto � maior.


A primavera no Camiño Inglés, plato forte do lecer na fin de semana | Hemeroteca de Xornal de Betanzos\nA primavera no Camiño Inglés, plato forte do lecer na fin de semana\nO sábado desde a mañá ata a noite a praza do Campo acolle o evento “Primavera no Camiño Inglés”, co que a Deputación pretende promocionar esta ruta a Compostela que atravesa a provincia mediante a gastronomía, as paisaxes, a música e o lecer que ofrece. A súa programación reforza unha oferta de lecer que arrinca esta tarde coa proxección na aula de cultura do Liceo da cinta “7 days, 7 cities” do realizador betanceiro Dani López, que xa se proxectou en Biblos e en Miño hai meses.\nÁs dez e media da noite o Café Lanzós ofrece un concerto de Dr Garimba, unha banda de rock betanceira. E mañá a segunda edición da “gastrolive”, desde as doce da mañá, cunha degustación de produtos delicatessen a medias entre o Café Lanzós e os postos do mercado A Artesa da Moza Crecha e La Ventana al Sur.\nÁs cinco da tarde a Biblioteca Municipal A. Castelao ofrece o espectáculo de teatro infantil “O Xigante”, dentro da campaña “Ler conta moito”. E unha hora máis tarde, ás seis, Biblos acolle a presentación do libro-CD das Maimiñas, “volta, revolta e reviravolta”. Ás oito do serán, na aula de cultura terá lugar a representación teatral da obra “Erosky paraíso” interpretada pola compañía Chévere dentro da Rede Galega de Teatros e Auditorios da AGADIC.\nO domingo 23 é o Día Internacional do Libro. A Libraría Biblos sae á rúa na que gusta de chamar antiga praza da Verdura, recuperando o vello topónimo da rúa de Santiago no cruce coa praza de Lanzós, cun programa variado de actividades: feira de libro, recitais, música ao vivo, desconto na venda de publicacións, obradoiro de encadernación artesá,…\nHai varias mostras abertas, ademais:\nExposición titulada “mirar con TACTO”.\nDo 23 de marzo ao 30 de abril, na Sala de Exposicións do edificio Liceo, a Horario de visitas de 10:00 h a 13:00 h e de 18:00 h a 20:30 h os días laborables e de 11:00 h a 14:00 h os sábados. Haberá visitas guiadas os venres 24 e 31 ás 19:00 h. Organiza a Fundación María José Jove e a Obra Social La Caixa.\nExposición de obra gráfica titulada “Litografías de Bernardo Lapesino”\nDo 16 de marzo ao 29 de abril, na Fundación CIEC desenvolverase a exposición de obra gráfica titulada “Litografías de Bernardo Lapesino” do artista Bernardo Lapesino (Madrid, 1975). Horario de visitas, de martes a sábado de 10:00 h a 14:00 h e 16:00 h a 20:00 h.\nExposición bibliográfica titulada “Vida e obra de Xavier P. Docampo”\nDo 1 ao 30, na Biblioteca Municipal A. Castelao, haberá unha exposición bibliográfica titulada “Vida e obra de Xavier P. Docampo”, no horario habitual da biblioteca, de luns a venres de 10:00 h a 14:00 h e de 16:00 h a 21:00 h e os sábados de 10:30 h a 13:00 h.\nEtiquetas : biblioteca, Camiño Inglés, concertos, Deputación, exposicións, gastronomía, lecer, Libraría Biblos, libros, música, ocio, teatro\n← Militantes socialistas denuncian nas redes que a executiva local impide recoller avais para as primarias\nDous lumes calcinan 70 hectáreas de monte en Cis e Vizoño →


Imputado por conducción temeraria o conductor que atravesou o seu coche o domingo na rúa Rosalía\nImaxe do percance, de David Gómez en facebook compartido en Betanzos Real\nUn vehículo vermello cortando, en perpendicular ás beirarrúas, o tránsito na rúa Rosalía de Castro deu a volta ás redes sociais betanceiras o pasado domingo. É dun veciño de Miño, de 29 anos, que ao parecer bateu sobre a unha da mañá tras facer varias voltas e conducir temerariamente.\nTras o percance, no que batiu con ata seis vehículos estacionados, o conductor escapou do lugar. Por fortuna non alcanzou ás persoas que estaban a esa hora na rúa tras o peche dos locais hostaleiros. Tardaría en ser localizado ata a tarde do domingo seguinte. Agora impútaselle un delito de condución temeraria.


Petición de transparencia nas contratacións\nNa resolución de Alcaldía 387/20 e como asunto de “Substitución laboral”, resólvese “realizar unha oferta ao servizo público de emprego para a sustitución dunha traballadora.”\nDe igual maneira acéptanse os currículums recibidos e se designa Comisión Avaliadora “para que establezcan os criterios que consideren oportunos e que avalen a selección d@ candidato ao posto a substituir”.\nLogo cítanse aos candidatos para avaliar a súa aptitude ao posto solicitado. Pois ben, dende o BNG levamos máis de dez anos poñendo sobre da mesa a cuestión de contratación de persoal no Concello de Ares, toda vez que sabemos das numerosas\nirregularidades que se teñen realizado, reflectidas algunhas delas por informes do Secretario-Interventor.\nO acceso a un emprego no sector público ten que garantir a publicidade, mérito e capacidade e tamén a igualdade de oportunidade para poder acceder ao mesmo, cuestión que non se cumple nesta circunstancia, como noutras.\nDescoñecemos cal é a “oferta pública” e os requisitos que o Concello de Ares fai chegar ao Servizo Público de Emprego, pois nunca tivemos acceso aos mesmo. En todo caso, resulta unha práctica nada transparente e propoñemos mudar este sistema por un de listas de sustitucións.\n1.- Acceso a todas as peticións que se foron realizando ante o Servizo Público de Emprego, para cotexar as características que se enviaron de cada perfil de contratación.\n2.- A creación de listas de substitucións, a través dunha convocatoria pública e non excluínte, para diferentes postos de traballo no Concello de Ares.\n3.- Transparencia no seguimento de todo o proceso, así como actualización de ditas listaxes e publicación na web municipal, como acontece noutras administracións.\n← Entra en vigor o Plan Xeral\nReiteramos a ampliación do CPI As Mirandas →